A BIZOTTSÁG 1262/2005/EK RENDELETE
(2005. augusztus 1.)
a 27/2005/EK tanácsi rendeletnek a hering I és II övezeten belüli halászati lehetőségei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2005. évre történő meghatározásáról szóló, 2004. december 22-i 27/2005/EK tanácsi rendeletre (1) és különösen annak 5. cikke (4) bekezdésére,
mivel:
(1)
A 27/2005/EK rendelet 5. cikkének (4) bekezdése megállapítja a kék puha tőkehal állományára és a heringállományra vonatkozó közösségi halászati lehetőségek növelését, amennyiben harmadik országok nem tartják tiszteletben az említett állományok felelősségteljes kezelését.
(2)
Az érintett parti államok által 1997 óta alkalmazott, az I és II övezet halászati lehetőségei felosztásának figyelmen kívül hagyásával Norvégia nemrégiben további 14 %-kal növelte heringre vonatkozó halászati lehetőségeit. Úgy tűnik tehát, hogy Norvégia nem tartja tiszteletben a heringállomány felelősségteljes kezelését.
Miközben a heringállományra vonatkozó hosszú távú kezelési egyezmény megkötésére vár az érintett parti államokkal, helyénvaló a Közösség részéről kvótáinak átmeneti, szintén 14 %-os növelése, 89 537 tonnára az I és II övezetben (közösségi vizek és nemzetközi vizek). Tudományos szempontból nem valószínű, hogy ennek bárminemű maradandó káros hatása lenne az állomány védelmére.
(3)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével.
(4)
Ezért a 27/2005/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 27/2005/EK rendelet IC. melléklete az e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 1-jén.